Forslag til Rådets beslutning om fremme af ophold i andre europæiske lande som led i vekseluddannelse, herunder lærlingeuddannelse (98/C 67/05) (EØS-relevant tekst) KOM(97) 572 endelig udg. - 97/0321(SYN)

(Forelagt af Kommissionen den 9. januar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 127,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C, i samarbejde med Europa-Parlamentet, og

ud fra følgende betragtninger:

(1) Ifølge traktaten skal Fællesskabet bidrage til at iværksætte en erhvervsuddannelsespolitik, der støtter og supplerer medlemsstaternes aktioner med fuld respekt for, at ansvaret ligger hos medlemsstaterne med særligt henblik på at begunstige mobiliteten for personer under uddannelse, navnlig unge, og uden at der er tale om nogen form for harmonisering af medlemsstaternes love og administrative forskrifter;

(2) Rådet har i afgørelse 63/266/EØF (1) opstillet de almindelige principper for gennemførelse af en fælles politik for faglig uddannelse, bl.a. det andet princip; Rådet vedtog ved afgørelse 94/819/EF (2) handlingsprogrammet Leonardo da Vinci for gennemførelse af en erhvervsuddannelsespolitik;

(3) på Det Europæiske Råds møde i Firenze understregedes lærlingeuddannelsens betydning for større jobskabelse, og denne betydning blev fremhævet i Kommissionens meddelelse »Fremme af lærlingeuddannelsen i Europa« (3);

(4) i Rådets resolution af 18. december 1979 om vekseluddannelse for unge (4) foreslås det, at medlemsstaterne fremmer mere effektive forbindelser mellem uddannelse og erfaring fra arbejdsstedet; emnets vigtighed fremhæves atter i Rådets resolution af 5. december 1994 vedrørende erhvervsuddannelsens kvalitet og tiltrækningskraft (5), hvor det understreges, at vekseluddannelserne er vigtige, og at der bør lægges mere vægt på at fremme erhvervsuddannelsesophold i andre medlemsstater og på at integrere sådanne ophold i udlandet i de nationale erhvervsuddannelsestilbud;

(5) i Kommissionens hvidbog »Undervise og lære - på vej mod det kognitive samfund« (6) lægges der vægt på, at skoler og virksomheder skal samarbejde;

(6) uddannelsesinstitutioner og virksomheder kompletterer hinanden som steder, hvor der erhverves almen, faglig og samfundsmæssig viden og kompetence; vekseluddannelse, herunder lærlingeuddannelse, kan i den forbindelse i vidt omfang bidrage til en bedre social og faglig integrering af de unge i arbejdslivet og kan gavne forskellige grupper på forskellige uddannelsestrin, herunder videregående uddannelser, hvis de studerende har en arbejdskontrakt;

(7) ud over de EF-programmer og -initiativer, bl.a. programmet Leonardo da Vinci, der kan give individuel støtte til tværnational mobilitet for unge, der tager en vekseluddannelse, herunder en lærlingeuddannelse; bør der i samarbejde med medlemsstaterne tilvejebringes særlige midler til at etablere en ordning med iværksættelse, gensidig information og koordinering vedrørende gennemførelsen af »ophold i et andet europæiske land«;

(8) for at sikre en kvalitetsuddannelse, der opfylder enkeltpersoners, store virksomheders, SMV's og samfundets behov som helhed, skal vekseluddannelse, herunder lærlingeuddannelse, overholde nogle fælles principper, bl.a. pædagogiske, organisatoriske og opfølgningsmæssige, og for forbindelserne mellem uddannelsesinstitutionen og virksomheden; hvis medlemsstaternes erhvervsuddannelsessystem omfatter vekseluddannelse med en mobilitetsperiode, bør de træffe relevante foranstaltninger, således at de pågældende personer kan drage fordel af en fælles ordning med bevis for gennemførelse af en sådan uddannelsesperiode;

(9) det er vigtigt, at kvaliteten af sådanne perioder med tværnational mobilitet sikres, og at medlemsstaterne får et særligt ansvar på området; ifølge Kommissionens meddelelse »Integrering af lige muligheder for kvinder og mænd i alle fællesskabspolitikker og -aktioner« (7) er det vigtigt at fremme lige muligheder for deltagelse i »ophold i et andet europæiske«, land og der bør træffes relevante foranstaltninger med henblik herpå;

(10) det påhviler Kommissionen i samarbejde med de organer, medlemsstaterne har udpeget, at sikre den overordnede sammenhæng mellem gennemførelsen af denne beslutning og EF-programmerne og -initiativerne vedrørende almen uddannelse og erhvervsuddannelse; det er vigtigt at sikre et permanent tilsyn med gennemførelsen;

(11) i overensstemmelse med nærhedsprincippet og proportionalitetsprincippet, jf. traktatens artikel 3 B, kan målene for den påtænkte handling vedrørende fremme af ophold i et andet europæisk land som led i vekseluddannelse, herunder lærlingeuddannelse, ikke i tilstrækkelig grad opfyldes af medlemsstaterne, idet indsatsen og etableringen af EU-informationsdokumentet forudsætter en fremgangsmåde, der koordineres på EU-plan på grundlag af et fælles indhold, og de kan derfor, på grund af de enorme forskelle i medlemsstaternes uddannelsessystemer, bedre gennemføres på EU-plan; denne beslutning omfatter kun det, der skal til, for at målene kan nås, og den er ikke mere vidtrækkende end fornødent -

VEDTAGET FØLGENDE BESLUTNING:

Artikel 1

Mål

1. I denne beslutning fastsættes indholdet af og de fælles principper for gennemførelsen af »ophold i et andet europæisk land som led i vekseluddannelse og lærlingeuddannelse«, i det følgende benævnt »ophold i et andet europæisk land«.

2. Ved denne beslutning indføres et bevis, der benævnes »EUROPASS - Uddannelse«, og som på EF-plan skal tjene som bevis for, at en person, der tager en vekseluddannelse, herunder en lærlingeuddannelse, har deltaget i en eller flere uddannelsesperioder i en anden medlemsstat end den, hvor vedkommende er under uddannelse.

Artikel 2

Definitioner

Under hensyntagen til forskellene mellem medlemsstaternes vekseluddannelsesordninger, herunder lærlingeuddannelse, gælder der følgende for denne beslutning:

1) ved »ophold i et andet europæisk land« forstås en erhvervsuddannelsesperiode, der gennemføres i en anden medlemsstat (værtsland) end den (oprindelsesland), hvor vedkommende er under vekseluddannelse, som indgår i den pågældende uddannelse

2) ved »person, der tager en vekseluddannelse« forstås en person, der tager en erhvervsuddannelse, uanset niveau, inklusive videregående uddannelse, som afsluttes med et afgangsbevis eller en kompetence anerkendt af myndighederne i den pågældende medlemsstat, og som omfatter fastlagte uddannelsesperioder, hvor skiftevis undervisningsinstitutionen og virksomheden fungerer som konkrete uddannelsessteder, der kompletterer hinanden, og det gælder, uanset om den pågældende person er omfattet af en arbejdskontrakt eller lærlingekontrakt eller har status som elev eller studerende

3) ved »vejleder« forstås en person på en virksomhed eller en undervisningsinstitution, der som led i en vekseluddannelse har til opgave at hjælpe, informere, vejlede og sikre et effektivt tilsyn med personer under uddannelse, mens de opholder sig i en virksomhed under deres »ophold i et andet europæisk land«

4) ved »en vis varighed« forstås varigheden af den vekseluddannelsesperiode, der gennemføres i en anden medlemsstat, og som de berørte parter er enige om indgår i et uddannelsesforløb af høj kvalitet

5) ved »EUROPASS - Uddannelse« forstås et bevis, som godtgør, at indehaveren har været gennem en eller flere uddannelsesperioder som led i en vekseluddannelse, herunder en lærlingeuddannelse, i en anden medlemsstat på de vilkår, der er fastsat i denne beslutning

6) ved »værtspartner« forstås det organ, der har ansvaret for det pågældende »ophold i et andet europæisk land« i værtslandet (virksomhed, uddannelsesinstitution eller -center osv.).

Artikel 3

Indhold og fælles principper

1. Hvor medlemsstaternes erhvervsuddannelsessystem omfatter vekseluddannelse med en mobilitetsperiode i en anden medlemsstat, træffer de de fornødne foranstaltninger, således at de pågældende personer kan drage fordel af »ophold i et andet europæisk land«.

2. »Ophold i et andet europæisk land« skal være fuldt integreret i den uddannelse, der tages i oprindelseslandet.

3. I et partnerskab mellem det uddannelsesansvarlige organ i oprindelseslandet og værtspartneren i det andet land fastlægges indhold, kvalifikationsmål, varighed og tilsynsmetoder for »ophold i et andet europæisk land«.

4. »Ophold i et andet europæisk land« gennemføres under tilsyn af en vejleder ved værtspartneren under hensyntagen til små og mellemstore virksomheders og håndværksvirksomheders evne til at varetage dette tilsyn.

5. »Ophold i et andet europæisk land« skal være af en vis varighed.

6. I henhold til artikel 4 udsteder det uddannelsesansvarlige organ i oprindelseslandet bevis for, at de pågældende »ophold i et andet europæisk land« opfylder betingelserne.

Artikel 4

»EUROPASS - Uddannelse«

1. Der udstedes et bevis, »EUROPASS - Uddannelse«, til personer, der har gennemført et »ophold i et andet europæisk land«. Det udformes som et EU-informationsdokument, hvis indhold og udformning fremgår af bilaget.

2. I »EUROPASS - Uddannelse« anføres følgende:

a) Det anføres, hvilken uddannelse dette »ophold i et andet europæisk land« indgår i, og hvilke kvalifikationer eller afgangsbevis den afsluttes med ifølge de gældende bestemmelser i oprindelseslandet.

b) Det anføres, at dette »ophold i et andet europæisk land« er fuldt integreret i den erhvervsuddannelse, der tages i oprindelseslandet.

c) Der gøres rede for indholdet af dette »ophold i et andet europæisk land«, med nærmere oplysninger om den kompetence, der opnås i arbejds- eller uddannelsesperioden.

d) Varigheden af dette »ophold i et andet europæisk land«, der er tilrettelagt af værtspartneren, i arbejds- eller uddannelsesperioden anføres.

e) Det anføres, hvem værtspartneren er.

f) Det anføres, hvilke kvalifikationer vejlederen har.

g) Beviset udfyldes af det organ, der har ansvaret for den erhvervsuddannelse, den pågældende person tager i oprindelseslandet, og det underskrives af dette organ, af værtspartneren og af den pågældende person.

3. Bestemmelserne om »EUROPASS - Uddannelse« anvendes ligeledes, hvis »ophold i et andet europæisk land« omfatter en række uddannelsesperioder i flere medlemsstater.

Artikel 5

Sammenhæng og komplementaritet

Under hensyntagen til procedurerne og midlerne i forbindelse med EF-programmerne og -initiativerne vedrørende almen uddannelse og erhvervsuddannelse skal Kommissionen sikre den overordnede sammenhæng mellem gennemførelsen af denne beslutning og disse programmer og initiativer.

Artikel 6

Støtte- og ledsageforanstaltninger

1. Kommissionen varetager produktion, udbredelse og tilsyn vedrørende »EUROPASS - Uddannelse« i nært samarbejde med medlemsstaterne. Med henblik herpå udpeger hver medlemsstat et organ, der har til opgave at sikre koordinering og gennemførelse på nationalt plan i nært samarbejde med arbejdsmarkedets parter og organisationer, der repræsenterer vekseluddannelserne.

2. Medlemsstaterne træffer de fornødne foranstaltninger med henblik på:

a) at muliggøre kvalitetskontrol og -evaluering af de gennemførte aktioner

b) at fremme lige muligheder, navnlig ved en oplysningsindsats herom over for vejlederne.

3. Kommissionen etablerer et system med gensidig information og koordinering i nært samarbejde med medlemsstaterne.

Artikel 7

Finansiering

De fornødne udgifter til gennemførelse af artikel 6, stk. 1 og 3, afholdes over Den Europæiske Unions almindelige budget inden for finansieringsrammerne.

Artikel 8

Anvendelse

Denne beslutning anvendes fra den 1. januar 2000.

Artikel 9

Adressater

Denne beslutning er rettet til medlemsstaterne.

(1) EFT 63 af 20.4.1963, s. 1338/63.

(2) EFT L 340 af 29.12.1994, s. 8.

(3) KOM(97) 300 endelig udg.

(4) EFT C 1 af 3.1.1980, s. 1.

(5) EFT C 374 af 30.12.1994, s. 1.

(6) KOM(95) 590 endelig udg.

(7) KOM(96) 67 endelig udg.

BILAG

»EUROPASS - Uddannelse«

Beskrivelse af dokumentet

Dokumentet er udformet som et hæfte i A5-format.

Hæftet består af 6 ark + omslag.

På omslagets side 1 anføres følgende:

- udtrykket »EUROPASS - Uddannelse«

- EU's logo.

På omslagets side 2 anføres følgende:

Generel information om »EUROPASS - Uddannelse« (på den pågældende persons sprog).

Dette EU-informationsdokument, »EUROPASS - Uddannelse«, er udarbejdet i henhold til beslutning 98/. . ./EF om gennemførelsen af »ophold i et andet europæisk land som led i vekseluddannelse og lærlingeuddannelse«.

Det skal tjene som bevis for, at en person, der tager en vekseluddannelse, herunder en lærlingeuddannelse, har været gennem en eller flere uddannelsesperioder i en anden medlemsstat end den, hvor vedkommende er under uddannelse (jf. beslutningens artikel 2).

Ark 1, forside:

Navn på bevisets indehaver (på den pågældendes sprog).

De forskellige rubrikkers benævnelse på de øvrige officielle EU-sprog anføres på omslagets 3. side.

Ark 1, bagside:

Ophold i et andet europæisk land 1

(på oprindelsesinstitutionens sprog)

a) Det anføres, hvilken erhvervsuddannelse der tages, og hvilke kvalifikationer eller hvilket afgangsbevis den afsluttes med.

b) Dette »ophold i et andet europæisk land« er fuldt integreret i den uddannelse, der tages.

c) Der gøres rede for indholdet af dette »ophold i et andet europæisk land«, med nærmere oplysninger om den kompetence, der opnås i arbejds- eller uddannelsesperioden.

d) Varigheden af dette »ophold i et andet europæisk land«.

e) Navn på værtspartneren (uddannelsesinstitution og/eller virksomhed).

f) Det anføres, hvilke kvalifikationer vejlederen har.

g) Underskrift af afgangsinstitutionen, af værtspartneren og af bevisets indehaver.

Ark 2, forside:

Ophold i et andet europæisk land 1

Gentagelse af elementerne på ark 1, bagside, på værtspartnerens sprog.

Ark 2, bagside:

Ophold i et andet europæisk land 1

Gentagelse af oplysningerne på ark 1, bagside, på bevisindehaverens sprog, hvis det er forskelligt for det, der anvendes på ark 1.

Ark 3, forside - 3, bagside - 4, forside:

Ophold i et andet europæisk land 2 (hvis det er relevant)

Ark 4, bagside - 5, forside - 5, bagside:

Ophold i et andet europæisk land 3 (hvis det er relevant)